# **Galwad Agored: Rhaglen Cynrychioli Cymru 2024-2025**

Hoffai Llenyddiaeth Cymru unwaith eto wahodd ceisiadau ar gyfer ein rhaglen ddwyieithog 12 mis o hyd, **Cynrychioli Cymru**. Mae’r rhaglen yn darparu cyfleoedd i awduron sydd heb gynrychiolaeth deg yn y sector llenyddol i ddatblygu eu crefft a’u dealltwriaeth o’r diwydiant llenyddiaeth a chyhoeddi.

Caiff rhaglen Cynrychioli Cymru ei hariannu gan y Loteri Genedlaethol drwy Gyngor Celfyddydau Cymru.

## **Dyddiadau Allweddol:**

Dyddiad cau:    
**5.00pm, Dydd Iau 28 Medi 2023**

Dyddiadau’r rhaglen:    
**Mis Ebrill 2024 – Mis Mawrth 2025**

## **Beth mae’r rhaglen hon yn ei chynnig?**

Mae Cynrychioli Cymru yn rhaglen datblygu awduron 12 mis o hyd sy’n cynnwys:

* Nawdd ariannol o £3,000
* Nawdd ariannol ychwanegol ar gyfer costau teithio
* 6 gweithdy rhithiol dwy awr yr un i ddatblygu sgiliau a gwybodaeth broffesiynol yr awduron
* 4 Dosbarth Meistr ysgrifennu creadigol, gyda dau ohonynt yn benwythnosau preswyl yng Nghanolfan Ysgrifennu Tŷ Newydd
* 4 Sesiwn Fentora un-wrth-un yn para 1-2 awr yr un
* 4 Ystafell Ysgrifennu rithiol sy'n cynnig y cyfle i'r garfan rannu gwaith creadigol ac adborth gyda’i gilydd
* Cyfleoedd rhwydweithio drwy gydol y flwyddyn

Bydd ymgeiswyr llwyddiannus yn cael y cyfle i gyd-greu elfennau o’r rhaglen gyda thîm Llenyddiaeth Cymru, drwy awgrymu siaradwyr, tiwtoriaid a themâu ym mis Mawrth 2024.

Bydd staff Llenyddiaeth Cymru hefyd yn cysylltu â’r awduron drwy gydol y flwyddyn i drafod datblygiad a’u nodau, ac i dderbyn adborth rheolaidd.

## **Beth fydd yn digwydd ar ôl i'r rhaglen ddod i ben?**

Ar ôl y rhaglen 12 mis, byddwn yn parhau i gynnig cefnogaeth i’r garfan drwy gadw mewn cysylltiad, cynnig cyngor, a gwahodd yr awduron i ddigwyddiadau rhwydweithio a hyfforddi pellach. Credwn yn gryf bod hwn yn fuddsoddiad hirdymor yn natblygiad yr awduron.

## **Cymhwystra**

Mae’r rhaglen yn croesawu ceisiadau gan unigolion sydd:

* Dros 18 oed ac yn byw yng Nghymru ar adeg y cais a thrwy gydol y rhaglen 12 mis o hyd
* Yn uniaethu fel rhywun sy’n cael ei dangynrychioli o fewn diwylliant llenyddol Cymru
* Yn datblygu darn penodol o waith ar gyfer cynulleidfaoedd hŷn
* Yn gallu ymrwymo oddeutu 10 noson a 4 penwythnos i'r rhaglen ynghyd â’r amser angenrheidiol ar gyfer eu sesiynau mentora a datblygu eu gwaith ar y gweill. Bydd tri chyfarfod ffurfiol gyda staff Llenyddiaeth Cymru yn cael eu trefnu yn ystod y flwyddyn, a disgwylir bod yr awduron yn cynnal gohebiaeth gyson gyda’r tîm. Yn ystod mis Mawrth 2024, bydd Llenyddiaeth Cymru yn gweithio ochr yn ochr â’r garfan i benodi amseroedd a dyddiadau cyfleus i bawb.

Os oes gennych gwestiynau neu bryderon ynghylch eich argaeledd, cysylltwch â Llenyddiaeth Cymru ar post@llenyddiaethcymru.org neu 01766 522 811 (Swyddfa Tŷ Newydd) / 029 2047 2266 (Swyddfa Caerdydd).

Mae rhestr lawn o feini prawf cymhwystra i'w gweld ar ein tudalen [Cwestiynau Cyffredin](https://www.llenyddiaethcymru.org/ein-prosiectau/cynrychioli-cymru/ymgeisio-2024-2025/cc4-cwestiynau-cyffredin/).

## **Pa effaith y mae rhaglen Cynrychioli Cymru yn ei chael?**

Dros y dair mlynedd ddiwethaf, mae Llenyddiaeth Cymru wedi cefnogi 40 o awduron o Gymru i gyflawni eu nodau proffesiynol a chreadigol. Mae aelodau blaenorol y garfan yn cynnwys Bardd Cenedlaethol Cymru, **Hanan Issa** a Bardd Plant Cymru presennol, **Nia Morais.** Yn dilyn y rhaglen, mae llawer o’r awduron wedi mynd ati i ddod o hyd i asiant llenyddol, cyhoeddi a pherfformio eu gwaith, a chreu proffil fel eiriolwyr llenyddol ac ymarferwyr creadigol o fewn eu cymunedau.

Cewch glywed mwy am brofiadau awduron y llynedd drwy wylio’r fideo isod:

[](https://www.youtube.com/embed/gKwJU6ifESA?feature=oembed)

Ceir rhagor o wybodaeth am effaith rhaglen Cynrychioli Cymru drwy fynd i’r adran ‘[Gair o Brofiad’](https://www.llenyddiaethcymru.org/ein-prosiectau/cynrychioli-cymru/cynrychioli-cymru-tystlythyron/) ar dudalen y prosiect.

# **Gwybodaeth Allweddol:**

## **Faint o awduron sydd ar y rhaglen?**

Bydd lle i 14 awdur ar raglen Cynrychioli Cymru 2024-25.

## **Sut gallaf wneud cais am y rhaglen hon?**

I wneud cais, gofynnwn yn garedig i chi:

• Ddarllen y [Cwestiynau Cyffredin](https://www.llenyddiaethcymru.org/ein-prosiectau/cynrychioli-cymru/ymgeisio-2024-2025/cc4-cwestiynau-cyffredin/)

• Cwblhau ac anfon eich cais drwy ein [ffurflen ar-lein](https://www.surveymonkey.co.uk/r/JXYH65X) NEU

• Lawrlwytho a chwblhau eich cais mewn dogfen print bras neu ddogfen sy'n gyfeillgar i unigolion â dyslecsia, ac e-bostio y rhain wedi eu hatodi at [**post@llenyddiaethcymru.org**](mailto:post@llenyddiaethcymru.org).

## **Pryd byddaf yn gwybod os yw fy nghais yn llwyddiannus?**

Rydym yn rhagweld y bydd pob ymgeisydd yn derbyn canlyniad eu cais erbyn diwedd mis Chwefror 2024.

Mae Llenyddiaeth Cymru wedi ymrwymo i drin pob cais gyda’r gofal a’r ystyriaeth y mae’n ei haeddu. Mae’n cymryd amser i’r panel ddarllen ac asesu pob cais ac i staff Llenyddiaeth Cymru ddod o hyd i gyfleoedd addas a chynnig adborth penodol i bob ymgeisydd.

Ceir rhagor o wybodaeth am y broses asesu ar ein tudalen [Cwestiynau Cyffredin](https://www.llenyddiaethcymru.org/ein-prosiectau/cynrychioli-cymru/ymgeisio-2024-2025/cc4-cwestiynau-cyffredin/).

## **Ym mha iaith y caiff y rhaglen hon ei chynnal?**

Mae Cynrychioli Cymru yn rhaglen ddwyieithog, ac rydym yn croesawu ceisiadau gan awduron o Gymru sy’n ysgrifennu yn Gymraeg a/neu Saesneg. Mae croeso mawr i awduron sydd â diddordeb mewn ysgrifennu yn y Gymraeg am y tro cyntaf, yn ogystal ag awduron sy’n mwynhau arbrofi gyda’r ddwy iaith yn eu gwaith creadigol.

Bydd pob digwyddiad yn cael ei gynnal drwy gyfrwng y Gymraeg neu’r Saesneg, yn ddibynnol ar ddewis iaith y garfan. Bydd cyfieithu ar y pryd ar gael lle bo angen.

Darganfyddwch ragor ar ein tudalen [Cwestiynau Cyffredin](https://www.llenyddiaethcymru.org/ein-prosiectau/cynrychioli-cymru/ymgeisio-2024-2025/cc4-cwestiynau-cyffredin/).

## **Pam cynnal y rhaglen hon?**

Rydyn ni’n gwybod bod amryw o rwystrau’n dal i fodoli yn y sector a’r rheini’n atal awduron, darllenwyr a chynulleidfaoedd rhag ymwneud â llenyddiaeth. Mae cynrychiolaeth a chydraddoldeb yn flaenoriaethau i Llenyddiaeth Cymru. Nod ein gwaith yw helpu creu sector sy'n cefnogi mynediad cyfartal i bawb drwy fynd i'r afael ag anghydraddoldebau hanesyddol a strwythurol a thrwy lwyfannu a datblygu lleisiau amrywiol.

Dysgwch rhagor am ein gwaith Cynrychiolaeth a Chydraddoldeb yn ein [cynllun strategol 2022-2025.](https://www.llenyddiaethcymru.org/cynllun-strategol-hafan/cynllun-strategol-prif-dudalen/)

## **Darllen pellach: Pam canolbwyntio ar lenyddiaeth gan awduron heb gynrychiolaeth deg?**

* [Cynllun Strategol Llenyddiaeth Cymru (2022-2025)](https://www.llenyddiaethcymru.org/cynllun-strategol-hafan/cynllun-strategol-prif-dudalen/)
* [Changing the narrative of disability: is representation in books getting better? | Books | The Guardian](https://www.theguardian.com/books/2022/may/18/changing-the-narrative-on-disability-is-representation-getting-better)
* [Publishing must make room for disabled authors- for its own good | Books | The Guardian](https://www.theguardian.com/books/2020/sep/04/publishing-must-make-room-for-disabled-authors-for-its-own-good)

Os hoffech sgwrsio gydag aelod o staff cyn gwneud cais, e-bostiwch Llenyddiaeth Cymru ar [post@llenyddiaethcymru.org](mailto:post@llenyddiaethcymru.org) neu ffoniwch ni am sgwrs anffurfiol ar 01766 522 811 (Swyddfa Tŷ Newydd). Neu gallwch gysylltu â ni ar gyfryngau cymdeithasol.

Bydd staff Llenyddiaeth Cymru ar gael i ateb eich cwestiynau yn ystod dau sesiwn digidol anffurfiol, rhwng 6,00 – 7.00 pm [**Ddydd Iau 24 Awst**](https://www.eventbrite.co.uk/e/690789047637?aff=oddtdtcreator) a [**Dydd Mercher 20 Medi 2023**](https://www.eventbrite.co.uk/e/690793280297?aff=oddtdtcreator). Cliciwch ar y dyddiadau er mwyn cael eich tocyn am ddim drwy Eventbrite.